Urmareste Modifică dimensiunea fontului: Play

Strasbourg, 19 mar /Agerpres/ - Procurorul-şef al Direcţiei Naţionale Anticorupţie (DNA) din România, Laura Codruţa Kövesi, se va număra printre vorbitorii la conferinţa la nivel înalt a GRECO, organismul anticorupţie al Consiliului Europei (CoE), care se va desfăşura luni, la Strasbourg (Franţa), unde vor fi abordate teme precum prevenirea corupţiei în funcţii guvernamentale de top şi în agenţiile de aplicare a legii, informează Consiliul Europei duminică într-un comunicat transmis AGERPRES.



Ceilalţi vorbitori la conferinţa de luni sunt secretarul general adjunct al Consiliului Europei, Gabriella Battaini-Dragoni, procurorul general al Ciprului, Costas Clerides, raportorul Adunării Parlamentare a Consiliului Europei (APCE) pe teme privind corupţia, Michele Nicoletti, directorul general al Oficiului European de Luptă Antifraudă (OLAF), Giovanni Kessler, şi preşedintele organizaţiei Transparency International, José Ugaz.



Evenimentul va marca lansarea celei de-a cincea runde de evaluare a GRECO, după ce, la runda precedentă, a fost monitorizată prevenirea corupţiei în rândul parlamentarilor, judecătorilor şi procurorilor. În noua rundă de evaluare, GRECO va monitoriza măsurile pe care le aplică statele pentru a preveni şi combate corupţia în funcţii precum şefi de stat, şefi ai guvernului central, membri ai guvernului central (miniştri), precum şi alte persoane numite politic care exercită funcţii de conducere importante, cum ar fi viceminiştrii, secretarii de stat, şefii şi membrii birourilor private ale miniştrilor şi înalte oficialităţi politice.



În ceea ce priveşte aceste funcţii, GRECO va examina chestiuni precum conflictele de interese, politicile de recrutare din sfera publică în sfera privată a unor foşti membri ai ramurilor executive şi legislative (aşa numita practică revolving doors, care include activităţi de lobby - n.r.), declaraţiile de avere şi mecanismele de tragere la răspundere.



Evaluarea GRECO a agenţiilor de aplicare a legii se va concentra pe organisme precum poliţia naţională, inclusiv agenţiile responsabile de controlul frontierelor. Referitor la aceste agenţii, GRECO va acorda o atenţie specială identificării serviciilor şi situaţiilor expuse riscurilor, recrutării de personal, supervizării şi procedurilor disciplinare. AGERPRES/(AS - editor: Gabriela Ionescu)